Natten til fredag brød tre gerningsmænd ind i to optikerforretninger i Thisted. Et vidne vågnede ved, at en rude blev knust til Profil Optik på Lille Torv 1 og alarmerede politiet. Indbruddet skete klokken 03.50, og et minut efter skete det samme så hos Synoptik på Store Torv 7. - De har formentlig knust ruderne med en brosten. Det er endnu uvist, om de har fået noget med fra forretningerne, siger Ole Vanghøj, vagtchef hos Midt- og Vestjyllands Politi. Vagtchefen fortæller, at de tre gerningsmænd havde dansk udseende og talte dansk. De slap væk fra stedet i en hvid uregistreret BMW, og politiet har altså endnu ikke fået fat i dem. Derfor vil de meget gerne høre fra vidner, som har set den hvide BMW, de tre mænd eller andet i løbet af natten og morgenen. Politiet kan kontaktes på telefon 114.
Politiet leder efter tre gerningsmænd i en hvid BMW, som i nat brød ind i to optikerforretninger i Thisted med et minuts mellemrum.